Raja Laut

Raja Laut ialah seorang kerabat diraja dari Selangor, Tanah Melayu. Baginda merupakan Raja Muda Selangor semasa pemerintahan Sultan Sir Alaeddin Sulaiman Shah pada 1898 hingga 1903.

Latar belakang 
Raja Laut diputerakan pada 1850 dan merupakan putera kedua Sultan Selangor ke-3, Sultan Muhammad Shah Ibni Sultan Ibrahim Shah. Baginda juga ialah anak saudara kepada Sultan Selangor ke-4, Sultan Abdul Samad Ibni Tengku Abdullah. Raja Laut mendapat nama gelaran ‘Laut’ kerana dikatakan dilahirkan ketika bondanya berada di perairan sekitar Lukut.

Sumbangan 
Raja Laut dikenali sebagai ketua masyarakat Melayu di Kuala Lumpur pada tahun 1880 dan antara individu yang telah menyelesaikan banyak masalah yang timbul pada ketika itu. Baginda turut menjadi pengasas kepada penubuhan Lembaga Kebersihan Kuala Lumpur pada 1890. Baginda juga dilantik sebagai Ahli Majlis Negeri Selangor dan menjadi Penghulu Kuala Lumpur.

Raja Laut juga bertanggungjawab menubuhkan sekolah Melayu pertama di Kuala Lumpur, Sekolah Melayu Vernakular Kuala Lumpur, di mana baginda telah menghantar putera tunggalnya, Raja Alang ke sekolah berkenaan.

Anugerah dan pengiktirafan

Pengabadian nama 
Beberapa tempat turut dinamakan sempena nama baginda, termasuklah:

 Jalan Raja Laut - sebatang jalan di Kuala Lumpur yang bersambung dengan Jalan Tuanku Abdul Rahman.

Rujukan 

Kerabat diraja Selangor